# Hurley (àlbum)

Hurley és el vuitè àlbum d'estudi de la banda estatunidenca de rock alternatiu Weezer. Es va publicar el 10 de setembre de 2010 per Epitaph Records. El disc fou produït pel cantant del grup, Rivers Cuomo, juntament amb Shawn Everett, i com l'àlbum anterior, Raditude, moltes cançons foren compostes per músics independents del grup.

## Informació

El desembre de 2009, poc després de publicar el seu darrer àlbum d'estudi (Raditude), Weezer va anunciar que abandonaven la discogràfica Geffen Records, que els havia acompanyat des dels seus inicis, per signar posteriorment amb el segell independent Epitaph Records. També van indicar que tenien pensat treure nou material properament, tot i no haver decidit res en concret.
El juliol de 2010 van començar a enregistrar noves cançons i a principis d'agost ja van confirmar tot el repertori. Ràpidament van llançar el primer senzill, "Memories", inclosa el repertori del videojoc musical Guitar Hero (iOS), formant part d'un pack juntament amb "Buddy Holly" i "(If You're Wondering If I Want You to) I Want You to". El videoclip del senzill fou rodat juntament amb els membres de Jackass, ja que la cançó formava part de la banda sonora de Jackass 3D.
Les parts de corda de les cançons "Memories", "Unspoken", "All My Friends Are Insects" i "Represent" foren enregistrades al The Banff Centre de Banff, Canadà. La cançó "Hang On" va ser co-escrita per Rick Nowels i l'actor Michael Cera va col·laborar amb les veus addicionals. La cançó que tanca l'àlbum, "Time Flies", fou co-escrita pel compositor i cantant de country Mac Davis. La versió de "Viva La Vida" de Coldplay fou gravat en directe al P.C. Richard & Son Theater de Nova York de 28 d'octubre de 2009, amb la companyia de Sonya Lee (piano), Jane Cords-O'Hara (violoncel), Kiwon Nahm (violí) i Stephanie Chandra (campanades).
La portada de l'àlbum és una foto de la cara de l'actor estatunidenc Jorge Garcia, que interpretava a Hugo "Hurley" Reyes en la sèrie de televisió Lost entre el 2004 i el 2010. La fotografia és un petit cropping d'una fotografia original on Cuomo l'abraça. Originalment, el grup tenia la intenció de tornar a titular l'àlbum novament amb el seu nom, que sería la quarta ocasió durant la seva carrera, però finalment van canviar el nom per Hurley, ja que suposaven que tots els seguidors es referirien a ell amb aquest nom en reconeixement del personatge de la sèrie Lost.
Hurley fou rebut positivament per la crítica musical. Els mitjans van destacar la tornada al power pop i al rock alternatiu dels seus orígens recordant els tres primers àlbums de la banda, tot i que no van tenir tanta repercussió mediàticament. Mitjançant diverses filtracions, el grup va penjar material divers gratuït a internet i a la seva pàgina de MySpace. El disc va debutar a la sisena posició de la llista estatunidenca Billboard 200, esdevenint així el seu sisè àlbum que és Top 10 al seu país.

## Posicions en llista

| Llista | Posició |
| Canadà | 11 |
| França | 131 |
| Nova Zelanda | 34 |
| UK Albums Chart | 49 |
| U.S. Billboard 200 | 6 |

## Referències

* ↑ «Weezer Signs To Epitaph, New Album in September» (en anglès). Drivenfaroff.com, 04-08-2010. [Consulta: 14 novembre 2010].
* ↑ Citizen, Jessica. «Weezer graces Guitar Hero on iPhone» (en anglès). MusicPron, 15-09-2010. Arxivat de l'original el 2010-09-18. [Consulta: 14 novembre 2010].
* 1 2 «Memories video premiere (for real)» (en anglès). Weezer.com, 09-09-2010. Arxivat de l'original el 2010-09-13. [Consulta: 14 novembre 2010].
* ↑ Sperounes, Sandra. «Weezer's connection to Banff» (en anglès). Edmonton Journal. [Consulta: 17 novembre 2010].
* ↑ Heisel, Scott. «Alt Press: Weezer - Hurley» (en anglès). Alt Press. [Consulta: 17 novembre 2010].
* ↑ «Weezer Return To Indie-Rock Roots With New Album» (en anglès). Guitar World, 11-08-2010. [Consulta: 17 novembre 2010].
* ↑ Reilly, Dan. «Weezer Reveal 'Hurley' Album Cover -- Exclusive» (en anglès). Spinner.com, 09-08-2010. Arxivat de l'original el 2013-01-16. [Consulta: 21 novembre 2010].
* ↑ «Weezer's Hurley - Album Review» (en anglès). UpVenue, 13-09-2010. Arxivat de l'original el 2011-01-19. [Consulta: 26 novembre 2010].
* ↑ «Facebook.com - Weezer official page» (en anglès). Facebook. [Consulta: 26 novembre 2010].
* ↑ Caulfield, Keith. «Linkin Park and Trey Songz Debut At Nos. 1 & 2» (en anglès). Billboard, 23-09-2010. [Consulta: 26 novembre 2010].
* 1 2 3 Shotwell, James. «Weezer release Hurley track list» (en anglès). Alternative Press, 11-08-2010. [Consulta: 30 novembre 2010].
* ↑ «Tops : Noah et Sardou toujours en tête» (en francès). Chartsinfrance.net. [Consulta: 4 desembre 2010].

## Enllaços externs

* Hurley Arxivat 2010-11-04 a Wayback Machine. a la Weezerpedia (anglès)